**VÝROČNÁ SPRÁVA O ČINNOSTI**

**ÚNIE MIEST SLOVENSKA**

**ZA ROK 2016**

**BRATISLAVA / JÚN 2017**

**Úvod**

Názov organizácie: Únia miest Slovenska

Sídlo organizácie: Biela 6, 811 01 Bratislava

IČO: 30808847

DIČ: 2020814851

Telefón: 0905/540 002

mail: sekretariat@unia-miest.sk

**Postavenie:** Únia miest Slovenska je dobrovoľným záujmovým združením miest SR.

**Vznik organizácie:**

Vznik organizácie 12. máj 1994 – Okresný úrad Bratislava pod číslom OVVS 53/1994-Ta, podľa ustanovenia §20, písm. i, ods. 2 Občianskeho zákonníka.

Zakladajúcimi subjektmi združenia bolo 12 miest SR: Banská Bystrica, Kežmarok, Košice, Levoča, Nová Dubnica, Nové mesto nad Váhom, Pezinok, Rajec, Spišská Nová Ves, Stará Ľubovňa, Starý Smokovec a Trenčianske Teplice.

**Predmet činnosti Únie miest Slovenska je**:

* chrániť práva a záujmy svojich členov vo vzťahu k zákonodarnej a výkonnej štátnej moci, ako aj vo vzťahu k iným organizáciám, zväzom, združeniam a tuzemským a zahraničným inštitúciám,
* prezentovať problematiku miest pred verejnosťou,
* poskytovať svojim členom poradenskú a informačnú službu a koordináciu aktivít komunálnej politiky, najmä v oblastiach ochrany, obnovy, zveľaďovania a trvalej udržateľnosti životného prostredia a kultúrneho dedičstva, školstva sociálnych služieb a zdravotníctva, miestneho a regionálneho rozvoja,
* presadzovať personálnu, finančnú, inštitucionálnu a daňovú suverenitu miest.

**Orgánmi združenia sú:**

 - snem

 - prezídium

 - výbor prezídia

 - prezident

 - generálny sekretár

 - výkonný viceprezident

 - kontrolná komisia

**Členovia štatutárnych orgánov**: prezident ÚMS Ivo Nesrovnal

 1. viceprezidentka Andrea Turčanová

 viceprezident ÚMS Andrej Hrnčiar

 viceprezident ÚMS Miroslav Kollár

 generálny sekretár ÚMS Milan Galanda

**Zamestnávanie osôb v roku 2016:**

 2 zamestnanci na hlavný pracovný pomer

 1 zamestnanci na skrátený pracovný pomer

**Prehľad o peňažných príjmoch a výdavkoch za rok 2016:**

Celkové peňažné príjmy ÚMS 258.575,45 EUR

Celkové peňažné výdavky ÚMS 169.715,36 EUR

Zostatok peňažných prostriedkov k 31.12.2016 88.860,09 EUR

**Prehľad činností uskutočnených za rok 2016**

***Únia rovnako razantne presadzovala hospodársku a finančnú stabilizáciu a nezávislosť územnej samosprávy.*** Od roku 1994 sa skupina odborníkov z praxe i akademickej sféry trvalo venovala kreovaniu modelu fiskálnej decentralizácie. Výstupy projektu boli pravidelne konzultované na odborných národných i medzinárodných konferenciách a regionálnych seminároch pre predstaviteľov a zástupcov obcí i miest, ktoré sa konali v rokoch 1995 až 1997 prakticky na území všetkých okresov. Výsledky práce sa následne premietli do prípravy a schválenia súčasného modelu fiskálnej decentralizácie, ktorý však na základe doterajších skúseností v súlade s kreovaním nového modelu verejnej správy bude potrebné aktualizovať. Našim cieľom najmä zvýšiť a posilniť vlastné príjmy miest a obcí.

Vďaka spoločnému úsiliu ÚMS i ZMOS spolu s ďalšími partnermi v minulom roku sa zvýšilo percento prerozdelenia DPFO v prospech obcí a miest na 70%. Našou trvalou požiadavkou je plné krytie preneseného výkonu štátnej správy, najmä v oblasti životného prostredia, stavebného konania. Tu opakovane – naposledy na rokovaní na MV SR dňa 6.5.2016 sme žiadali prijatie zákona, ktorým by upravil výkon a najmä financovanie preneseného výkonu.

***V praktickej politike Únia miest uplatňuje úzku spoluprácu verejného, súkromného i tretieho sektora***, v mnohých prípadoch aj na základe dohody o spolupráci. Ako príklad môžeme uviesť spoluprácu so Združením stavebných podnikateľov Slovenska – ZSPS, Slovenskou asociáciou malých podnikov – SAMP, komunikujeme a v mnohých prípadoch úzko spolupracujeme s Prvou stavebnou sporiteľňou – PSS (spolupráca na grantovom Programe financovania úpravy verejných priestranstiev a vnútroblokov v meste alebo obci), Slovenskou obchodnou a priemyselnou komorou – SPOK, Zväzom priemyselných podnikateľov Slovenska – ZPPS, IT asociáciou Slovenska – ITAS, eGovSystems s.r.o., Podnikateľská aliancia Slovenska – PAS, VITA Software, s.r.o., celým radom vydavateľstiev a ďalších subjektov súkromného sektora. Od vzniku ÚMS sa trvalo rozvíja spolupráca s tretím sektorom, najmä so združeniami zameranými na ochranu životného prostredia, obnovu a trvalú udržateľnosť kultúrneho dedičstva. Za mnohé môžeme vymenovať Spoločnosť pre trvalo udržateľný život v SR – STUŽ SR, Priatelia Zeme, o.z. CEPTA, NPOA, Nadácia Pontis, o.z. eSlovensko, AOZPO SR, SZOPK, PAZOA, SAHI o.z.,...

***Únia miest založila aj celý rad podporných odborných štruktúr***, primárne je to ***Komunálne výskumné a poradenské centrum – KVPC KOM*** pod vedením Ing. Viktora Nižňanského, ktoré nám poskytuje najmä veľmi kvalitné legislatívne a finančné poradenstvo, realizuje Benchmarking miest a pripravuje základné dokumenty pre pokračovanie reformy verejnej správy a prípravu nového modelu finančného zabezpečenia miestnych samospráv. V súčasnosti pracuje skupina odborníkov pod vedením pána Nižňanského na pilotných projektoch modelových mestských regiónov.

***Pre oblasť realizácie programu efektívnej energie a opatrení na zmenu klímy*** Únia miest založila ***Záujmové združenie CITENERGO***, ktoré je členom celoeurópskej asociácie Energy-Cities. V rámci medzinárodného projektu NET-CoM Únia a CITENERGO iniciovali vznik ***„Národnej platformy Dohovoru primátorov EÚ“***, ktorá zasadá minimálne 2x za rok a uznesenia prijíma na základe spoločného konsenzu. Jej rozhodnutia a dokumenty sú záväzné pre všetkých členov. Štruktúra Národnej platformy v prílohe „Informačné materiály“. Na VIII. zasadnutí Národná platforma DP schválila aktuálne znenie dokumentu ***„Stratégia a Akčný plán Národnej platformy Dohovoru primátorov pre obdobie 2014-2020 s výhľadom do roku 2030“***. Únia miest je na základe dohody s EK garantom a národnou podpornou štruktúrou pre realizáciu cieľov Dohovoru primátorov. Hlavným cieľom pre nastávajúce obdobie je rozšíriť počet signatárov Dohovoru a presadzovanie modelu synergie programu efektívnej energie a opatrení na zmenu klímy, t.j. vízie ***„Energetickej Únie“*** v súlade s cieľmi a filozofiou EK a jej podpredsedu pána Maroša Šefčoviča.

***Trvalými veľmi dôležitými témami Únie miest Slovenska*** sú oblasť vzdelávania, sociálnych vecí, ochrany životného prostredia, krajinného rámca, ochrany, obnovy a trvalej udržateľnosti kultúrneho dedičstva, rozvoj kultúrnych aktivít, udržateľnej mobility v mestách a mestských regiónoch, bezpečnosť a nová kvalita verejných priestorov v mestách i obciach spádových regiónoch. Významnou témou je integrácia zdravotne postihnutých osôb a príslušníkov ďalších marginalizovaných skupín vrátane migrantov.

***Hlavným dôvodom vzniku Únie miest a jej dominantným poslaním je zastupovanie záujmov miest voči tretím osobám doma i v zahraničí.*** Sme aktívnym účastníkom národného legislatívneho procesu, pôsobíme v poradných orgánoch vlády, medzirezortných pracovných skupinách. Podľa povahy, charakteru, resp. pôvodného profesijného zamerania nás zastupujú v uvedených grémiách tak primátori – členovia Prezídia, generálny sekretár, resp. experti ÚMS, ale aj riadni členovia združenia – primátori poverení snemom, resp. prezídiom na základe vlastného rozhodnutia. Zúčastňujeme sa formovania jednotlivých právnych noriem, strategických i koncepčných dokumentov, predkladáme vlastné iniciatívne návrhy. Spravidla pri nástupe novej vlády prichádzame s iniciatívnym návrhom na doplnenie vládneho programu na základe našich trvalých i aktuálnych cieľov a priorít.

***V oblasti medzinárodnej spolupráce našimi partnermi v rámci EÚ sú***: najmä naše partnerské združenia miest. Dominantným partnerom je Rakúsky zväz miest. Sme členmi celoeurópskych organizácií ako Energy-Cities, ALDA, IRE, zúčastňujeme sa aktivít Smart-Cities,... Máme zastúpenie vo ***Výbore regiónov – CoR*** i v ***Kongrese miestnych a regionálnych autorít Európy – CLaRA***. Najvýznamnejšia je naša účasť vo Výbore regiónov. Do Výboru regiónov, vzhľadom na začiatok nového volebného obdobia delegátov, bolo potrebné opätovne sformovať Slovenskú národnú delegáciu, ktorú tvorí 9 riadnych členov a 9 náhradníkov, zástupcov samosprávnych krajov a miestnych samospráv. Na prvom stretnutí členov Slovenskej národnej delegácie bol dohodnutý kľúč zastupovania riadnych členov a náhradníkov tak, aby naši zástupcovia sa zúčastňovali v plnom počte jednotlivých plenárnych zasadnutí. Za Úniu miest boli nominovaní Ivo Nesrovnal, prezident ÚMS, prvý náhradník Andrea Turčanová, 1. viceprezidentka ÚMS, druhý náhradník Ján Ferenčák, člen prezídia ÚMS, ktorý je zároveň prvým náhradníkom spoločného nominanta ÚMS a ZMOS, riadneho člena Vladimíra Bajana. Ďalším zástupcom Únie miest Slovenska vo Výbore regiónov je v pozícii náhradníka pán Ján Blcháč, primátor mesta Liptovský Mikuláš a člen prezídia ÚMS, spoločný nominant ÚMS a ZMOS v zmysle dohodnutého kľúča prerozdelenia členov Slovenskej národnej delegácie v zastúpení samosprávnych krajov miestnej samosprávy – nominantov ZMOS-u a ÚMS. Boli ustanovení dvaja zástupcovia, koordinátori slovenskej delegácie v Bruseli – prvý koordinátor pán Martin Mojžiš a druhá koordinátorka pani Dominika Forgáčová. Z iniciatívy nášho sekretariátu sme komunikovali intenzívnejšiu účasť všetkých náhradníkov aj na práci jednotlivých tematických komisiách Výboru a ďalších súvisiacich grémiách. Tak sa nám podarilo využiť takmer všetky možnosti zastúpenia Slovenskej delegácie v odborných komisiách a tiež bola dohodnutá pravidelná komunikácia s našimi koordinátormi v Bruseli, zastúpením Slovenskej republiky, ako aj s ministerstvom zahraničných vecí. Iniciujeme aj vzájomnú komunikáciu členov Slovenskej národnej delegácie vo Výbore regiónov s europoslancami za Slovenskú republiku. Dôležitá bola tiež príprava na obdobie slovenského predsedníctva v Rade v druhej polovici roku 2016. Členovia Slovenskej delegácie sa aktívne podieľali na podujatiach Výboru regiónov u nás na Slovensku: uskutočnili sa výjazdové zasadnutie predsedníctva Výboru regiónov, výjazdové zasadnutie komisií Výboru regiónov a podujatie pod názvom Občiansky dialóg. Ďalej sa budú podieľať na aktivitách medziregionálnych skupín, pracovných skupín pre medzinárodnú spoluprácu a na aktivitách v sídle Výboru v Bruseli. Informácia o Výbore regiónov je obsiahlejšia vzhľadom na pripravované predsedníctvo SR v Rade. Stručnejšie dopĺňame informáciu o našej účasti v Kongrese miestnych a regionálnych autorít – CLaRA. Slovenskú delegáciu tvoria piati zástupcovia samosprávnych krajov v Komore regionálnych samospráv a piati zástupcovia miestnej samosprávy v Komore miestnych samospráv. Na základe dohodnutého kľúča Úniu miest zastupuje ako riadny člen pán Alexander Ferenčík, primátor mesta Kremnica, člen prezídia ÚMS a v pozícii náhradníka pani Alexandra Pivková, primátorka mesta Lučenec, členka prezídia ÚMS. O aktivitách našich zástupcov uvedených v európskych inštitúciách generálny sekretariát pravidelne informuje médiá i členskú základňu. Nové personálne obsadenie i naše odborné zázemie umožnia aktívnejšie pôsobiť vo Výbore regiónov vrátane predkladania našich iniciatív v súlade s našimi cieľmi a prioritami u nás na Slovensku.

***O našich aktivitách, resp. možnostiach odbornej pomoci, resp. podporných zdrojoch pravidelne informujeme členov Únie miest Slovenska i ďalších partnerov.*** V súčasnosti Únia miest je zastúpená v monitorovacích výboroch jednotlivých Operačných programov 2014-2020 a aktuálne sa snažíme mobilizovať jednotlivé mestá a mestské regióny pre prípravu integrovaných územných stratégií na území mesta, resp. mestského regiónu a ich následného zapojenia do stratégie mestského regiónu na úrovni okresu a jej následnú integráciu do RIÚS na úrovni krajov, ale s rešpektovaním vnútorného makroregionálneho členenia, t.j. so zohľadnením špecifických podmienok a identifikácie endogénneho potenciálu rozvoja v jednotlivých prirodzených hospodársko-sociálnych a etno-kultúrnych subregiónoch. Uplatnili sme zásadné pripomienky k návrhu Štatútu a Rokovacieho poriadku Rady partnerstva, kde žiadame akceptovať nominácie okresných miest jednotlivých VÚC.

***Stoja pred nami mnohé výzvy, ale aj príležitosti. V zásadných snemových dokumentoch sme pomenovali naše programové ciele, priority pre toto volebné obdobie a musíme odsúhlasiť Stratégiu ďalšieho postupu Únie miest na nasledujúce obdobie.***

Tieto programové dokumenty boli s podporou Komunálneho výskumného a poradenského centra a členov nášho expertného zboru formované, komunikované na tohtoročných riadnych zasadnutiach Výboru prezídia a Prezídia. Tieto dokumenty zohľadňujú aj naše hlavne ciele a priority po nástupe novej vlády. Prirodzene, sú to najmä upevnenie suverenity miestnej samosprávy, rešpektovanie pozície miest ako centier mestských regiónov, a najmä Bratislavy ako hlavného mesta SR – finančná a hospodárska stabilizácia územnej samosprávy a rozšírenie možnosti nášho vplyvu na tvorbe legislatívneho rámca Slovenskej republiky i v rozhodujúcich koncepčných a strategických dokumentoch.

***Popri našich cieľoch a víziách nesmieme však zabúdať na naše aktuálne úlohy.*** Tým najhlavnejším cieľom je naša aktívna účasť na procese novej legislatívy, hlavne príprave nového Stavebného zákona, novely zákona o verejnom obstarávaní s cieľom maximálne odbyrokratizovať proces obstarávania, ako aj presadzovanie zmeny financovania regionálneho školstva a sociálnych služieb, ktoré sú v kompetencii samospráv.

***Našim permanentným stabilným cieľom je tvorba novej kvality životného prostredia v mestách***, kde žije vyše 50% slovenskej populácie a ďalších 30% tam prichádza za prácou, vzdelaním, na úrady, či pravidelne navštevuje kultúrne, spoločenské, ale aj sociálne a zdravotnícke zariadenia. Každý obyvateľ však chce žiť v meste, ktoré mu vytvára podmienky pre dobrý život a obyvatelia spádových oblastí i návštevníci našich miest a regiónov očakávajú, že im poskytneme kvalitný servis v súlade s ich potrebami. Preto trvalým cieľom Únie miest je zapájať naše mestá do celoeurópskych programov, ktoré nám pomôžu identifikovať nástroje i možnosti skvalitnenia životného prostredia. Máme možnosť však využívať aj konkrétne výstupy z našich odborných štruktúr a od spolupracujúcich partnerov, napríklad dlhoročná realizácia projektu ***Benchmarking miest***, ktoré realizuje Komunálne výskumné a poradenské centrum KVPC-KOM pomohla zvýšiť kvalitu životného prostredia v mnohých našich mestách.

***Únia miest Slovenska preukázala svoju životaschopnosť najmä vďaka svojej schopnosti definovať aktuálne i dlhodobé ciele v oblasti miestneho i regionálneho rozvoja***, čo nám získava doma i v zahraničí povesť dôveryhodného, spoľahlivého partnera, čo nám umožňuje širokú účasť na medzinárodných projektoch a aktivitách a seriózne vnímanie našich iniciatívnych návrhov na domácej pôde i v Bruseli a Štrasburgu. Ako príklad môžeme uviesť že v roku 2016 Únia miest Slovenska bola zvolená do Správnej rady medzinárodnej Asociácie ALDA (celoeurópska Asociácia na podporu miestnej demokracie so sídlom v Bruseli a Štrasburgu). Prirodzene zastupuje nielen záujmy svojich členov, ale záujmy všetkých slovenských miest. To je aj dôvod a motív pre postupné posilňovanie členskej základne.

***Členská základňa a vrcholové orgány Únie miest Slovenska.*** Spravidla po komunálnych voľbách dochádza k istému preskupeniu členskej základne. Po voľbách v roku 2014 zrušilo členstvo v Únii miest mestá Skalica, Šaľa a Turčianske Teplice. Potešujúca je aj skutočnosť, že mnohí, doteraz pasívni členovia, sa aktívne zapájajú do podujatí nášho združenia. Vzhľadom na uvedené, aktuálny stav členskej základne je 39 riadnych členov, 2 mimoriadni a 11 čestných. Zasadnutia orgánov ÚMS v súlade so Stanovami organizuje generálny sekretariát podľa harmonogramu schváleného prezídiom. Kvalita i frekvencia zasadnutí Výboru prezídia i Prezídia sa zvýšila už v predošlom období a účasť členov i aktívny prístup je dnes ešte výraznejší.

Zvyšuje sa a rozvíja sa komunikácia s národnými orgánmi. Prezident Únie miest uskutočnil úvodné stretnutia s najvyššími ústavnými činiteľmi. Po voľbách do NR SR v marci 2016 boli nadviazané kontakty s novým vedením slovenského parlamentu a predsedami výborov, ktoré majú agendu súvisiacu s územnou samosprávou.

S výkonnou mocou, ako aj s ďalšími vybranými ústavnými orgánmi, bola taktiež aktívna komunikácia a dobrá spolupráca na tvorbe strategických i legislatívnych materiálov.

Experti ÚMS zastupujú záujmy územnej samosprávy v rôznych poradných a odborných orgánoch zriadených vládou, resp. jednotlivými ministerstvami.

**Ročná účtovná závierka a jej zhodnotenie**

Organizácia účtuje v podvojnom účtovníctve, v programovom vybavení MADO.

Výnosy organizácie za rok 2016 167.817,45 EUR

Náklady organizácie za rok 2016 158.632,76 EUR

Výsledok hospodárenia za rok 2016 +9.184,69 EUR

Organizácia má správne nastavené aktivity a preto má dobrý výsledok.

**Prehľad príjmov /výnosov/v členení podľa zdrojov 167.817,45 EUR**

1. Členské príspevky 127.977,03 EUR
2. Služby – reklama 1.500,00 EUR
3. Úroky kreditné 56,97 EUR
4. Dary 0,00 EUR
5. KPM SR 90,00 EUR
6. Projekt ALDA – LADDER 38.193,45 EUR

**Stav a pohyb majetku a záväzkov**

Stav aktív a pasív k 31.12.2016 predstavuje sumu 88.860,09 EUR

Aktíva

Krátkodobý majetok 88.860,09 EUR

1. finančný majetok 88.686,44 EUR

2. časové rozlíšenie 173,65 EUR

Pasíva 88.860.09 EUR

**Zmeny a nové zloženie organizácie**

Uznesením Prezídia Únie miest Slovenska bol dňa 18. marca 2016 menovaný do funkcie generálneho sekretára ÚMS JUDr. Milan Galanda.

Prezident Únie miest Slovenska Ivo Nesrovnal splnomocnil JUDr. Milana Galandu konať v mene organizácie voči štátnym orgánom.

V Bratislave dňa 12.07.2017 .......................................................

 JUDr. Milan Galanda